DA Den Europæiske Unions Tidende C 353/15

Meddelelse om en delvis genoptagelse af antidumpingundersøgelsen vedrørende importen af visse typer tilberedte eller konserverede citrusfrugter (mandariner osv.) med oprindelse i Folkerepublikken Kina

2011/C 353/10

Ved sin dom af 17. februar 2011 i sag T-122/09 (»dommen«) annullerede Retten Rådets forordning (EF) nr. 1335/2008 af 18. december 2008 om indførelse af en endelig antidumpingtold på importen af visse typer tilberedte eller konserverede citrusfrugter (mandariner osv.) med oprindelse i Folkerepublikken Kina (1) (»den anfægtede forordning«), for så vidt som den vedrører Zhejiang Xinshiji Foods Co. Ltd og Hubei Xinshiji Foods Co. Ltd (»sagsøgerne«).

I april 2011 indgav Kommissionen appel (2) med påstand om ophævelse af dommen. Appellen er stadig er under behandling.

1. Delvis genoptagelse af antidumpingundersøgelsen

Retten stadfæstede ved sin dom sagsøgers klager om tilsidesættelse af retten til forsvar og manglende begrundelse og annullerede den anfægtede forordning. Retten fandt navnlig, at sagsøgernes ret til forsvar i den procedure, der førte til vedtagelsen af den anfægtede forordning, var blevet tilsidesat, og at de ikke havde modtaget de oplysninger, der gjorde det muligt for dem at fastslå, om justeringen for omkostninger efter import ved beregning af prisen på varer med oprindelse i Kina var passende i lyset af markedets struktur. Hvad angår begrundelsespligten fandt Retten, at begrundelsen for en foranstaltning skal være indeholdt i selve foranstaltningen og ikke angives i skriftlige eller mundtlige forklaringer, der afgives efterfølgende, når foranstaltningen allerede er genstand for søgsmål ved Den Europæiske Unions Domstol.

Domstolene (3) anerkender, at i tilfælde, hvor en procedure omfatter flere administrative faser, indebærer annullering af en af disse faser ikke nødvendigvis annullering af hele proceduren. Antidumpingproceduren er et eksempel på en sådan procedure, som omfatter flere faser. Følgelig indebærer annulleringen af dele af forordningen om indførelse af endelige foranstaltninger ikke annullering af hele den procedure, der gik forud for vedtagelsen af den pågældende forordning. På den anden side er Den Europæiske Unions institutioner forpligtet til at efterkomme Rettens dom af 17. februar 2011, jf. artikel 266 i traktaten om Den Europæiske Unions funktionsmåde. Unionens institutioner har derfor ved således at efterkomme dommen mulighed for at afhjælpe de aspekter i den anfægtede forordning, som førte til dens annullering (4). Det bør bemærkes, at alle andre konklusioner i den anfægtede forordning, der ikke er berørt af dommen, stadig er gældende.

Kommissionen har derfor besluttet delvist at genoptage antidumpingundersøgelsen vedrørende importen af visse tilberedte eller konserverede citrusfrugter (mandariner osv.) med oprindelse i Folkerepublikken Kina med henblik på at gennemføre Domstolens dom for så vidt angår Zhejiang Xinshiji Foods Co. Ltd og Hubei Xinshiji Foods Co. Ltd.

2. Procedure

Kommissionen har efter høring af det rådgivende udvalg besluttet, at der er grundlag for at indlede en delvis genoptagelse af antidumpingundersøgelsen, og genoptager hermed delvist den antidumpingundersøgelse vedrørende importen af visse typer tilberedte eller konserverede citrusfrugter (mandariner osv.) med oprindelse i Folkerepublikken Kina, der blev indledt i henhold til artikel 5 i Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (5) (»grundforordningen«), med offentliggørelsen af en meddelelse i Den Europæiske Unions Tidende (6).

Som anført ovenfor har Kommissionen indgivet appel. Appellen er begrænset til den dispositive del af dommen, for så vidt angår den annullerede told, idet det er ubestridt, at de omhandlede retlige fejl højst kan have haft begrænset indflydelse på tolden. Da appellen derfor ikke vedrører dommens præmisser, overvejer Kommissionen, om det ville være hensigtsmæssigt, at der drages visse konsekvenser af de retlige fejl, der er konstateret af Retten, allerede før Domstolen træffer afgørelse om klagen. Kommissionen vil desuden undersøge, om de retlige fejl, der er konstateret af Retten, og som er beskrevet i det foregående afsnit, kan afhjælpes inden Domstolens afgørelse.

Genoptagelsen er begrænset til gennemførelsen af ovennævnte dom for så vidt angår Zhejiang Xinshiji Foods Co. Ltd og Hubei Xinshiji Foods Co. Ltd.

Alle interesserede parter opfordres hermed til at tilkendegive deres synspunkter, indsende andre oplysninger og fremlægge dokumentation herfor. Disse oplysninger og den tilhørende dokumentation skal være Kommissionen i hænde inden for den frist, der er fastsat i punkt 3, litra a).

Kommissionen kan endvidere høre interesserede parter, hvis de anmoder herom og kan godtgøre, at der er særlige grunde til, at de bør høres. En sådan anmodning skal indgives inden for den frist, der er fastsat i punkt 3, litra b).

3. Frister

a) For parter til at give sig til kende og indsende oplysninger

Medmindre andet er fastsat, skal alle interesserede parter give sig til kende over for Kommissionen, fremsætte deres synspunkter og indsende oplysninger senest 20 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at udøvelsen af de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for den nævnte frist.

b) Høringer

Alle interesserede parter kan desuden anmode om at blive hørt af Kommissionen inden for samme frist på 20 dage.

4. Skriftlige indlæg og korrespondance

Alle henvendelser og anmodninger fra interesserede parter skal indgives skriftligt (ikke i elektronisk form, medmindre andet er angivet) med angivelse af den pågældendes navn, adresse, e-mail-adresse og telefon- og faxnummer. Alle skriftlige indlæg, herunder de oplysninger, der anmodes om i denne meddelelse, og korrespondance, som interesserede parter videregiver som fortroligt materiale, skal forsynes med påtegningen »Limited« (7) og skal i overensstemmelse med grundforordningens artikel 19, stk. 2, være ledsaget af et ikke-fortroligt sammendrag, som skal forsynes med påtegningen »For inspection by interested parties«.

Kommissionens postadresse:

Europa-Kommissionen Generaldirektoratet for Handel Direktorat H Kontor: N105 04/092 1049 Bruxelles/Brussel BELGIQUE/BELGIË Fax +32 22956505

5. Manglende samarbejdsvilje

Hvis en interesseret part nægter at give adgang til nødvendige oplysninger eller undlader at meddele dem inden for de fastsatte frister eller på anden måde lægger væsentlige hindringer i vejen for undersøgelsen, kan der træffes positive eller negative afgørelser på grundlag af de foreliggende faktiske oplysninger, jf. grundforordningens artikel 18.

Konstateres det, at en interesseret part har indgivet urigtige eller vildledende oplysninger, ses der bort fra disse oplysninger, og der kan i overensstemmelse med grundforordningens artikel 18 gøres brug af de foreliggende faktiske oplysninger. Hvis en interesseret part udviser manglende eller begrænset samarbejdsvilje, og undersøgelsen derfor må baseres på de foreliggende faktiske oplysninger, kan resultatet blive mindre gunstigt for den pågældende, end hvis der var udvist samarbejdsvilje.

6. Behandling af personoplysninger

Det skal bemærkes, at personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (8) af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger.

7. Høringskonsulent

Det skal endvidere bemærkes, at hvis der opstår vanskeligheder i forbindelse med parternes udøvelse af retten til at forsvare sig, kan de anmode høringskonsulenten fra Generaldirektoratet for Handel om at gribe ind. Høringskonsulenten optræder som formidler mellem de berørte parter og Kommissionens tjenestegrene og kan om nødvendigt mægle i proceduremæssige spørgsmål, der vedrører beskyttelse af parternes interesser i forbindelse med denne procedure, navnlig for så vidt angår spørgsmål om aktindsigt, fortrolige oplysninger, forlængelse af frister og behandling af skriftlige og/eller mundtlige henvendelser. Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel (http://ec.europa.eu/trade).

(1) EUT L 350 af 30.12.2008, s. 35.

(2) C-195/11 P.

(3) Sag T-2/95, Industrie des poudres sphériques (IPS) mod Rådet, Sml. 1998 II, s. 3939.

(4) Sag C-458/98 P, Industrie des poudres sphériques (IPS) mod Rådet, Sml. 2000 I, s. 8147.

(5) EUT L 343 af 22.12.2009, s. 51.

(6) EUT C 246 af 20.10.2007, s. 15.

(7) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til grundforordningens artikel 19 og artikel 6 i WTO-aftalen om anvendelsen af artikel VI i GATT 1994 (antidumpingaftalen).

(8) EFT L 8 af 12.1.2001, s. 1.